Tartu Ülikooli vanas anatoomikumis Toomemäel (Lossi 38) on alates  reedest, 2. märtsist 2007 võimalik näha enam kui 150aastast anatoomiliste vahakujude kollektsiooni näitust "Ahhaa, Panoptikon!"      Saksamaal, Dresdeni Ülikooli arstiteaduskonnas pandi 1856. aastal alus õppevahendite kogule, Panoptikonile. Konsultandiks paluti  toona ka Karl Ernst von Baer Tartu Ülikoolist. Et vahakujud said erakordselt kunstipärased, siis hakkas Panoptikon juba tol ajal mööda Euroopat hobusevankris ringi reisima, kuni Teise maailmasõja päevil peideti õrn kogu pommitamise eest ära.    Kollektsioon jäi aastakümneteks kadunuks ning selle leidsid noored soome kunstnikud Wäinö Hamari ja Esa Karttunen 1981. aastal hästi säilinuna ühest Kesk-Euroopa tolmunud keldrist. Nüüd on kuulus näitus taas ratastel ja avatud kõigile, mitte enam ainult  meestele, nagu sada aastat tagasi, kui naisterahvaste juurdepääs Panoptikonile oli rangelt piiratud.    "Ahhaa, Panoptikon!" on teaduskeskuse AHHAA, Tartu Ülikooli ja Soome firma Panoptikon Hamari & Karttuneni poolt korraldatav koostöönäitus inimkeha ilust ja valust. Lisaks vahakujude imetlemisele on võimalik tutvuda vanas anatoomikumis asuvate TÜ arstiteaduskonna meditsiinikogudega, vaadata ülikooli ajaloo muuseumi näitust anatoomikumi ajaloost ning katsetada omaenese keha võimeid ja oskusi AHHAA  interaktiivsetel eksponaatidel.    Näitus on avatud 2. märtsist kuni 9. aprillini 11-19 teisipäevast pühapäevani (v.a riigipühad). Pileti hind on 50 krooni, soodushind 35 krooni. Õpilasrühma saatvatele õpetajatele on sissepääs tasuta. Rühmade etteregistreerimine tel 7375 677.    Lisainfo: www.ahhaa.ee; SA Teaduskeskus AHHAA juhataja Tiiu Sild, tel 516 7557, 7375 798    Liina Jürgen  TÜ avalikkussuhete peaspetsialist  tel 737 5509; 527 6922  liina.jurgen@ut.ee  http://www.ut.ee/yldinfo/press